Návrh na začatie obstarávania stavby
 „Stredoslovenský ústav srdcovo-cievnych chorôb Banská Bystrica – Rekonštrukcia a dostavba“ 

     	Plánovaná investičná akcia „Stredoslovenský ústav srdcovo-cievnych chorôb Banská Bystrica – Rekonštrukcia a dostavba“ bola zaradená do návrhu Rozvojového programu priorít verejných prác na roky 2006 až 2008, ktorý čaká na schválenie uznesením vlády SR.
	Vzhľadom na predpokladanú cenu predmetu obstarávania a v zmysle uznesenia vlády SR č. 963/2004, bodu C.16 a prílohy k uzneseniu č. 7 zo dňa 13. 10. 2004 predkladá Ministerstvo zdravotníctva SR na rokovanie vlády SR materiál „Návrh na začatie obstarávania stavby Stredoslovenský ústav srdcovo-cievnych chorôb Banská Bystrica – Rekonštrukcia a dostavba“ s predpokladanou obstarávacou cenou 598 mil. Sk, ktorá bola stanovená na základe vypracovaného stavebného zámeru.  
	SsÚSCH Banská Bystrica bol zriadený Ministerstvom zdravotníctva SR zriaďovacou listinou číslo: M/5960/2002, SP/6935/2002 Var zo dňa 18. 12. 2002, s účinnosťou od 1. 1. 2003, ktorou bol zaradený do siete zdravotníckych zariadení ako vysokošpecializovaný odborný liečebný ústav. 
Pracoviská SsÚSCH Banská Bystrica sa v súčasnosti nachádzajú na šiestich rôznych podlažiach v novom objekte Fakultnej nemocnice  F. D. R. Banská Bystrica (FNsP FDR B.B.) na základe zmluvy o prenájme nebytových priestorov, bez vzájomného funkčného prepojenia týchto pracovísk. Z uvedeného vyplýva, že v súčasnosti SsÚSCH Banská Bystrica nemôže fungovať ako jednotný organizačný a hospodársky celok. Ďalším problémom je zložité sledovanie výšky nákladov vynaložených za služby spojené s užívaním nebytových priestorov, neúmerne vysoké náklady  na udržiavanie veľkých spoločných priestorov, ako aj rýchly rast cien nájomného.
	Dňa 28. 11. 2003 bola uzatvorená zmluva o prevode  správy nehnuteľného majetku štátu podľa zákona NR SR č. 278/1993/ Z. z. o správe majetku štátu medzi Fakultnou nemocnicou F. D. R. Banská Bystrica (FNsP FDR B.B.) a SsÚSCH Banská Bystrica, podľa ktorej prešla do správy SsÚSCH Banská Bystrica budova uvedeného chirurgického pavilónu v starom nemocničnom areáli FNsP FDR B. B., súpisné č. 5 600, postavená na parcele KN č. 463/2 a tiež parcela KN č. 463/2, zastavané plochy o výmere 2 117 m2, zapísané na LV č. 142.
Prevod uvedeného nehnuteľného majetku štátu do správy SsÚSCH Banská Bystrica bol realizovaný s cieľom vytvorenia vhodných materiálno–technických podmienok pre plnenie úloh súvisiacich so zabezpečovaním komplexnej ambulantnej a ústavnej starostlivosti o dospelých pacientov s vrodenými a získanými chorobami srdca a ciev.

Plánovaná verejná práca je navrhovaná v areáli starej nemocnice FNsP FDR B. v jeho severozápadnej časti. Tento areál sa nachádza v okrajovej severovýchodnej časti starého mesta, v zastavanom svahovitom území. Na predmetnom území sa nachádza hlavná výšková budova bývalého chirurgického pavilónu, ktorého súčasný technický stav a dispozičné riešenie nevytvára vhodné podmienky pre vykonávanie náročných kardiochirurgických operácií, kardiologických vyšetrení a  zabezpečenie komplexnej pooperačnej starostlivosti. V blízkosti stavby sa nenachádzajú vymedzené ochranné pásma inžinierskych sietí a chránené časti územia. Stavba sa bude realizovať bez nároku na prípravu územia.

     

1.	Technická úroveň navrhovanej verejnej práce.

Príprava navrhovanej verejnej práce je podmienená skutočnosťou, že časť stavby je rekonštrukcia  a časť stavby je plánovaná ako novostavba. Budovu bývalého chirurgického pavilónu tvoria bloky „A“, „B“, „C“, ktoré majú 6 podlaží a nachádzajú sa tu pracoviská neštátnych lekárov. K tejto výškovej časti je pristavený prízemný blok „D“, kde bola ústavná jedáleň a FNsP FDR B.B. a pracoviská RTG. Budova je napojená na kotolňu a energocentrum. Na východ od bloku „C“ je napojený na výškovú budovu spojovacou chodbou jednopodlažný blok „E“, v ktorom je kobaltové pracovisko.
Návrh riešenia pripravovanej verejnej práce predpokladá stavebné úpravy menšieho rozsahu, týkajúce sa dispozičných úprav v existujúcej šesťpodlažnej budove (bloky „A“, „B“, „C“), ktoré nepredstavujú zásadné zásahy do pôvodných objemov budovy. V tejto časti zrekonštruovaného objektu bude umiestnená lôžková časť, odborné ambulancie a spoločné vyšetrovacie zložky. Súčasťou bude aj príslušná technická vybavenosť a energetické hospodárstvo. 
V mieste bloku „D“ je plánovaná prístavba nového objektu, ktorý bude mať tri nadzemné podlažia. Na prízemí budú pracoviská intervenčnej a invazívnej kardiológie, pracovisko elektrofyziológie a kardiostimulácie a biochemické pracovisko. Na prvom poschodí budú umiestnené kardiochirurgické operačné sály, 1 zákroková sála s oddelením anesteziológie a intenzívnej medicíny a priestory centrálnej sterilizácie. Na druhom poschodí budú technické priestory – strojovňa vzduchotechniky, strojovňa chladenia, plynová kotolňa a velín.
Objekt „E“ sa plánuje zrekonštruovať na trojpodlažný objekt, v ktorom bude na prízemí jedáleň, bufet a príjem jedál v uzavretých termokontajneroch. Na ostatných podlažiach budú administratívne priestory a priestory určené pre vedenie SsÚSCH.

2.	Stavebné a technické riešenie stavby
 
V hlavnej časti výškovej budovy blokov „A“, „B“, „C“ sú navrhované stavebné úpravy menšieho rozsahu, keďže využitie týchto priestorov bude v zásade rovnaké ako doteraz, čím je zabezpečené rovnaké prevádzkové zaťaženie na stropné konštrukcie. Úpravy sú zamerané hlavne na zvýšenie užívateľského štandardu a prispôsobenie priestorov novým normám a predpisom a na kompletnú rekonštrukciu ÚK a zdravotechniky.
Navrhovaný nový objekt v mieste bloku „D“ bude prepojený s blokom „B“, pričom vznikla požiadavka na vybúranie murovaných výplní štítovej steny. Pred ich vybúraním bude nutné posúdiť účinok týchto výplní na vodorovnú tuhosť, prípadne navrhnúť náhradné stuženie. Nosná konštrukcia nového objektu je navrhnutá ako monolitická železobetónová konštrukcia, pozostávajúca zo stĺpov a bezprievlakového stropu, kde v mieste uloženia dosky na strop budú skryté hlavice z dôvodu zosilnenia nosnej konštrukcie. Toto riešenie vytvára voľný priestor medzi podhľadom a stropom pre inštaláciu rozvodných potrubí a rozvodov elektroinštalácie. Obvodový plášť bude murovaný z materiálov zabezpečujúcich dostatočné tepelno-technické parametre.
Zrekonštruovaný blok „E“ bude mať prízemie a dve poschodia Pôvodná nosná konštrukcia tohto objektu je tradične murovaná stavba s prefabrikovaným stropom a so špeciálnym monolitickým železobetónovým prístavkom, ktorý je problematické zbúrať, alebo konštrukčne upravovať. Z toho dôvodu tu budú realizované len minimálne úpravy  a priestory objektu budú slúžiť ako sklady a archív.
Navrhované priestory sú charakteristické vysokou energetickou náročnosťou vyplývajúcou hlavne z vyššej násobnosti výmeny vzduchu a nevyhnutnosti dodržania tepelnej stability priestorov. V nadväznosti na uvedené bude objekt z hľadiska tepelno-technického navrhnutý podľa platných technických noriem a parametrov.

3.	Technologické vybavenie stavby

Presné a detailné požiadavky na technologické vybavenie stavby budú stanovené až po vypracovaní projektovej dokumentácie.

4.	Predpokladaný rozpočet verejnej práce

Členenie nákladov podľa jednotlivých hláv				cena v tis. Sk

Hl. I.	Projektové a prieskumné práce

	Hl. I. spolu								          14 908 

Hl. II. 	Prevádzkové súbory	
	
PS 01	Vzduchotechnika	24 500	
PS 02	Zdroj tepla	14 236	
PS 03	Zdroj chladu	6 000	
PS 04	Meranie a regulácia	6 960	
PS 05	Elektrická požiarna signalizácia	950	
PS 06	Zdravotnícka technológia	120 000	
PS 07	NN rozvodňa + PRS(prevádzk. rozvod silnoprúdu)	11 500	
PS 08	Náhradný zdroj	2 535	
PS 09	Komunikačný a informačný systém	 6 200	
PS 10	EZS	400	

	Hl. II. spolu								         193 281		
Hl. III. Stavebné objekty

SO 01	Blok A, B, C – lôžková časť	111 583	
SO 02	Blok D – operačné sály	73 761	
SO 03	Blok E – administratíva	29 700	
SO 04	Prístupová komunikácia	1 423	
SO 05	Terénne úpravy a spevnené plochy	3 037	
SO 06	STL prípojka plynu	1 440	
SO 07	NN prípojka	1 200	
SO 08	Vodovodná prípojka	200	
SO 09	Kanalizačné prípojky	1 450	
SO 10	Areálové osvetlenie	450	
SO 11	Búracie a sanačné práce	5 024	
SO 12	Parkoviská	3 400	

	Hl. III. spolu								         232 668
	
	Ocenenie stavebných objektov vychádza zo Zborníka UNIKA ukazovateľov priemernej rozpočtovej ceny na mernú jednotku objektu budov občianskej výstavby a z technicko-ekonomických ukazovateľov budov pre občiansku výstavbu, vydaných CENEKON, s. r. o. Bratislava.

Hl. II.- III. spolu	425 949	

Hl. IV. Stroje a zariadenia

Nie sú obsahom								        0

Hl. V. Umelecké diela

Nie sú obsahom								        0

Hl. VI. Vedľajšie rozpočtové náklady

	Hl. VI. spolu								           10 649

Hl. VII. Ostatné náklady

Nie sú obsahom								        0

Hl. VIII. Rozpočtová rezerva

	pre Hl. II. a III.  10 %
	Hl. VIII. spolu								          42 595 

Hl. II.- VIII. spolu	479 193	

Hl. XI. Náklady uhrádzané z prevádzk. prostriedkov

	Hl. XI. spolu								    	 8 519 

Hl. I.- XI. spolu	502 620	

	DPH  19 %								          95 498

Hl. I.- XI. spolu	598 118	

	Predkladaný materiál bol spracovaný na základe stavebného zámeru vypracovaného autorizovaným architektom Ing. arch. Alexandrom Kuchárom vo februári 2005. Pri obstarávaní dodávateľa projektovej dokumentácie a dodávateľa stavby sa bude postupovať podľa zákona NR SR č. 523 /2003 Z. z. o verejnom obstarávaní a o zmene zákona č. 575/2001 Z. z. o organizácii ústrednej štátnej správy v znení neskorších predpisov.